CELEX: 62020TN0623
Language: bg
Date: 2020-10-09 00:00:00
Title: Дело T-623/20: Жалба, подадена на 9 октомври 2020 г. — Sun West и др./Комисия

30.11.2020   
            
            
               BG
            
            
               Официален вестник на Европейския съюз
            
            
               C 414/45
            
         
      Жалба, подадена на 9 октомври 2020 г. — Sun West и др./Комисия
      (Дело T-623/20)
      (2020/C 414/67)
      Език на производството: френски
      
         Страни
      
      
         Жалбоподатели: Sun West (Saint-Allouestre, Франция), JB Solar (Saint-Allouestre), Azimut56 (Saint-Allouestre) (представител: S. Manna, avocate)
      
         Ответник: Европейска комисия
      
         Искания
      
      Жалбоподателите искат от Общия съд:
      
                  —
               
               
                  да отмени решение на Комисията SA.40349 (2020/MI2) B2/AD/MKL/D*2020/091023 от 28 юли 2020 г., с което е отхвърлена жалбата им от 2 март 2020 г. относно държавна помощ, приведена в действие от френската държава в полза на производители на фотоволтаични продукти на основание на наредбите за цените от 10 юли 2006 г., 12 януари и 31 август 2010 г., тъй като:
                  
                              —
                           
                           
                              жалбоподателите трябва да бъдат квалифицирани като „заинтересована страна“ по смисъла на член 1, буква з) от Регламент ЕС 2015/1589 и следователно на това основание съгласно член 24, параграф 2 от Регламент ЕС 2015/1589 имат право да подадат жалба, за да информират Комисията за твърдяна неправомерна помощ,
                           
                        
                              —
                           
                           
                              Комисията е длъжна да започне своевременно предварителна проверка на всяка жалба за твърдяна неправомерна помощ на основание член 12, параграф 1 от Регламент ЕС 2015/1589,
                           
                        
                              —
                           
                           
                              Комисията е длъжна да приложи разпоредбите на ДФЕС, свързани с държавните помощи, и не може да бездейства,
                           
                        
                              —
                           
                           
                              жалбоподателите са използвали стандартния формуляр за жалба по член 33 от Регламент 2015/1589.
                           
                        
            
         Основания и основни доводи
      
      Жалбоподателите изтъкват пет основания в подкрепа на жалбата.
      
                  1.
               
               
                  Първо основание: нарушение на член 1, буква з) от Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (ОВ L 248, 2015 г., стр. 9, наричан по-нататък „Регламент 2015/1589“). В това отношение жалбоподателите твърдят, че притежават качеството на „заинтересована страна“.
               
            
                  2.
               
               
                  Второ основание: нарушение на член 24, параграф 2 от Регламент 2015/1589. Жалбоподателите считат, че след като произхожда от „заинтересована страна“ жалбата попада в приложното поле на посочената разпоредба.
               
            
                  3.
               
               
                  Трето основание: нарушение на член 12, параграф 1 от Регламент 2015/1589, тъй като съгласно посочената разпоредба Комисията била длъжна да започне своевременно предварителна проверка на всяка жалба за твърдяна неправомерна помощ.
               
            
                  4.
               
               
                  Четвърто основание: нарушение на членове 107, 108 и 109 ДФЕС и на Регламент 2015/1589. Жалбоподателите считат, че Комисията е длъжна да приложи разпоредбите на Договора за функционирането на Европейския съюз, свързани с държавните помощи, и не може да не разгледа жалба, с която се информира за твърдяна неправомерна помощ.
               
            
                  5.
               
               
                  Пето основание: нарушение на член 33 от Регламент 2015/1589. В това отношение жалбоподателите твърдят, че са използвали стандартния формуляр за жалба по член 33 от Регламент 2015/1589.